মেট্রোর নতুন রুটের ভাড়া কত? দেখে নিন একনজরে

কলকাতা: শুক্রবার কলকাতা মেট্রোর ইয়েলো লাইন অর্থাৎ নোয়াপাড়া থেকে বিমানবন্দর পর্যন্ত ৬.৭৭ কিলোমিটার অংশের আনুষ্ঠানিক উদ্বোধন হয়। প্রধানমন্ত্রী নরেন্দ্র মোদি এদিন মেট্রো পথের শুভ উদ্বোধন করেন। গ্রিন লাইন অর্থাৎ হাওড়া ময়দান থেকে সল্টলেক সেক্টর-ফাইভ পর্যন্ত নিরবচ্ছিন্ন মেট্রো পরিষেবা (এসপ্ল্যানেড থেকে শিয়ালদহ পর্যন্ত ২.৪৫ কিমি অংশ জুড়ে) এবং অরেঞ্জ লাইন অর্থাৎ নিউ গড়িয়া বিমানবন্দর (ভায়া নিউ টাউন) অংশের রুবি মোড় থেকে বেলেঘাটা পর্যন্ত ৪.৪ কিমি অংশ মেট্রোপথ যুক্ত হল এবার। তবে মেট্রোয় ভ্রমণ করার আগে একনজরে দেখে নিন ভাড়ার তালিকা।

নয়া মেট্রোপথের শুরু হওয়ায় যাত্রীরা ভীষণ খুশী। তবে নয়া রুটের ভাড়া কোথায় কত? জানেন! হাওড়া ময়দান থেকে সেক্টর ফাইভ পর্যন্ত ভাড়া ৩০ টাকা, হাওড়া ময়দান থেকে করুণাময়ীর ভাড়া ৩০ টাকা, হাওড়া ময়দান থেকে সেন্ট্রাল পার্কের ভাড়া ৩০ টাকা, হাওড়া ময়দান থেকে সিটি সেন্টার পর্যন্ত ৩০ টাকা ভাড়া। হাওড়া ময়দান থেকে বেঙ্গল কেমিক্যাল ৩০ টাকা। হাওড়া ময়দান থেকে সল্টলেক স্টেডিয়াম পর্যন্ত ২০ টাকা, হাওড়া ময়দান থেকে ফুলবাগান পর্যন্ত ২০ টাকা এবং হাওড়া থেকে শিয়ালদহ পর্যন্ত ২০ টাকা।

আরও পড়ুন : বিশ্বের তৃতীয় বৃহত্তম মেট্রো নেটওয়ার্ক এখন ভারতে: প্রধানমন্ত্রী

শুক্রবার সন্ধ্যা ৬টা থেকে হাওড়া ময়দান-সল্টলেক সেক্টর ফাইভে বাণিজ্যিক পরিষেবা চালু হয়। তবে ইয়েলো এবং অরেঞ্জ লাইনে বাণিজ্যিক পরিষেবা চালু হতে চলেছে ২৫ অগস্ট সোমবার থেকে। মেট্রোর জারি করা বিজ্ঞপ্তি অনুযায়ী, হাওড়া ময়দান থেকে সল্টলেক সেক্টর ফাইভ রুটে প্রথম মেট্রো চলবে সকাল সাড়ে ৬টায় এবং শেষ মেট্রো ছাড়বে রাত ১০টা ১৯ মিনিটে। কবি সুভাষ থেকে বেলেঘাটা লাইনের প্রথম মেট্রো মিলবে সকাল ৮টায় এবং শেষ মেট্রো মিলবে রাত ৮টা ২৮ মিনিটে এবং নোয়াপাড়া থেকে জয় হিন্দ বিমানবন্দর যাওয়ার প্রথম মেট্রো চালু হবে সকাল ৭টা ৫৮ মিনিটে এবং শেষ ট্রেন ছাড়বে রাত ৮টা ১০ মিনিটে। অরেঞ্জ এবং ইয়েলো লাইনে শনি ও রবিবার ট্রেন চলবে না।